15 Paulo o ne a kwala jaana: “O se ka wa tshwaya monna yo mogolwane phoso mo go botlhoko. Go na le moo, mo rapele jaaka rrago, makawana jaaka bomorwarrago, basadi ba bagolwane jaaka bommaago, makgarebana jaaka bokgaitsadio ka boitsheko jotlhe. Tlotla batlholagadi ba tota e leng batlholagadi.” (1 Tim. 5:1-3) Ee, Lefoko la Modimo le re kgothaletsa go tlotla mongwe le mongwe yo o mo phuthegong ya Bokeresete. Mme go tweng fa o na le kgotlhang le mokaulengwe kgotsa kgaitsadi mongwe? A seo se tla go thibela gore o se ka wa tlotla Mokeresete ka wena jaaka o tshwanetse? A kgotsa o ka fetola tsela e o ikutlwang ka yone ka go lemoga gore motlhanka yoo wa Modimo o na le dinonofo tse di molemo tsa semoya? Ba ba nang le taolo ke bone ba segolobogolo ba tshwanetseng go tlotla bakaulengwe ba bone—le ka motlha ba sa ‘rene mo letsomaneng.’ (1 Pet. 5:3) Ee ruri, re na le ditshono tse dintsi tsa go bontshana tlotlo mo phuthegong ya Bokeresete, e e tlhaolwang ka lorato lo lo tswang pelong lo maloko a yone a ratanang ka lone.—Bala Johane 13:34, 35.